钦定古今图书集成/方舆汇编/职方典/第1324卷 > 《延祥寺浮图记》丘濬
## 钦定古今图书集成/方舆汇编/职方典/第1324卷 > 《延祥寺浮图记》丘濬

延祥寺，在南雄府治东二里，宋大中祥符间，僧祖善
始建也。寺有浮图，盖自孙吴时僧康会刱于金陵始。
及晋南迁，重加修饰，天下仿而为之。于是下至偏州
小邑，无不建之，以为标表焉。而延祥寺有之，相传为
异人所刱。予闻西竺氏之教法派相传凡二十八代，
至达摩始至中国，又五传至卢能而止焉。其始也，达
“摩自南天竺浮海至广州，而北往中国。其终也，卢能
《自黄梅得道归》南，至广州祝发，终于曹溪居焉，遂不
复传。”是则禅教之兴，始终皆在于岭南。而雄都乃岭
南往来必由之道，而寺适当其冲，而浮图在于是焉，
谓之“异人之建。”虽不可必，要之不能无意也。募缘重
修者，寺僧智广。主其事者千户谭某兴工，始景泰乙
亥八月，毕工则明年某月也。寺之先后修建，不与《浮
图》者，兹不载。